അപകടം: ആംബുലന്സ് ഡ്രൈവര് മദ്യപിച്ചിരുന്നെന്ന് പോലീസ് ചെങ്ങന്നൂര്: എം.സി. റോഡില് ഞായറാഴ്ച ഓട്ടോറിക്ഷയുമായി കൂട്ടിയിടിച്ച് അപകടമുണ്ടാക്കിയ ആംബുലന്സിന്റെ ഡ്രൈവര് മദ്യപിച്ചിരുന്നെന്ന് പരിശോധനയില് തെളിഞ്ഞെന്നു പോലീസ് പറഞ്ഞു. ഡ്രൈവറുടെ ലൈസന്സ് റദ്ദ് ചെയ്യുന്നതടക്കമുള്ള കാര്യങ്ങള്ക്ക് വേണ്ട നടപടി സ്വീകരിക്കുമെന്നു ചെങ്ങന്നൂര് സി.ഐ: ജോസ് മാത്യു പറഞ്ഞു. ഞായറാഴ്ച രാത്രി ഗുരുതരാവസ്ഥയിലുള്ള കുട്ടികളുമായി അടൂരില്നിന്നു കോട്ടയം മെഡിക്കല് കോളജിലേക്കു പോകുന്നതിനിടെ ചെങ്ങന്നൂര് തേരകത്ത് പടിയിലാണ് രാത്രി ഏഴ് മണിക്ക് അപകടമുണ്ടായത്. കുട്ടികളെ പിന്നീട് മറ്റൊരു ആംബുലന്സില് മെഡിക്കല് കോളജിലെത്തിക്കുകയായിരുന്നു. സംഭവത്തെത്തുടര്ന്ന് അടൂര് ജനറല് ആശുപത്രിയിലെ ആംബുലന്സ് ഡ്രൈവര് പെരിങ്ങനാട് സ്വപ്ന വിലാസത്തില് സ്വപ്നകുമാറി47നെ ചെങ്ങന്നൂര് പോലീസ് അറസ്റ്റ് ചെയ്തിരുന്നു. എം.സി. റോഡില് കെ.എസ്.ആര്.ടി.സി. ബസിനെ മറികടന്നെത്തിയ ആംബുലന്സ് ആദ്യം എതിരെ വന്ന കാറില് തട്ടിയതിനെത്തുടര്ന്നു നിയന്ത്രണം വിട്ട് കാറിന്റെ പിറകെയുണ്ടായിരുന്ന ഓട്ടോറിക്ഷയിലിടിക്കുകയായിരുന്നു. അപകടത്തില് ഗുരുതരമായി പരിക്കേറ്റ ഓട്ടോറിക്ഷ ഡ്രൈവര് കുറിച്ചിമുട്ടം തെക്കേകൊല്ലിരേത്ത് പ്രശാന്ത് ഗോപി 30 കോട്ടയം മെഡിക്കല് കോളേജില് ചികിത്സയിലാണ്. ഇടിയുടെ ആഘാതത്തില് ഓട്ടോറിക്ഷയില് കാല് കുടുങ്ങിയ ഡ്രൈവറെ നാട്ടുകാരും അഗ്നിരക്ഷാസേനയും പോലീസും ചേര്ന്നു ഓട്ടോറിക്ഷ വെട്ടിപ്പൊളിച്ചാണ് പുറത്തെടുത്തത്.